ÚČTOVNÁ ZÁVIERKA 
SLOVENSKÉHO POZEMKOVÉHO FONDU
ku dňu 31. 12. 2004 a rozdelenie   v ý s l e d k u   hospodárenia za rok 2004
 
    Uvedený materiál sa zaraďuje do schvaľovacieho konania podľa príslušných ustanovení zákona číslo 523/2004 Z. z. o rozpočtových pravidlách verejnej správy a o zmene a doplnení niektorých zákonov, zákona číslo 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a ŠTATÚTU SPF schváleného vládou SR. 
    Schvaľovacie konanie začína v orgánoch fondu a pokračuje prostredníctvom Ministerstva pôdohospodárstva SR vo Výbore NR SR pre pôdohospodárstvo a končí na rokovaní vlády SR, ktorá je schvaľovacím orgánom.
    V súlade s citovanými predpismi bol kompletný materiál prerokovaný na Ministerstve financií SR dňa 25. 01. 2005 a následne sa zaraďuje do schvaľovacieho konania počnúc marcovými rokovaniami Správnej a Dozornej rady SPF v nasledujúcej štruktúre:

-	účtovná závierka Slovenského pozemkového fondu ku dňu 31. 12. 2004 
-	rozdelenie výsledku hospodárenia SPF za rok 2004.

I.   ÚČTOVNÁ ZÁVIERKA SPF K 31. 12. 2004 

    Korekcia rozpočtu SPF na rok 2004 bola schválená uznesením vlády SR číslo 726 zo dňa                  14. júla 2004 spolu s účtovnou závierkou ku dňu 31. 12. 2003 a rozdelením výsledku hospodárenia SPF za rok 2003. V súlade s citovaným uznesením vlády SR z výsledku hospodárenia za rok 2003 fond odviedol na:
-	osobitný účet Ministerstva pôdohospodárstva SR 94 588 000 Sk s účelovým určením do fondu viaczdrojového financovania výdavkov súvisiacich s činnosťami podľa zákona číslo 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov,
-	zostávajúca časť výsledku hospodárenia fondu za rok 2003 vo finančnom objeme 90 000 000 Sk bola zaúčtovaná do zdrojov rezervného fondu SPF k 30. 06. 2004. 

    V správe nezávislého audítora o audite ročnej účtovnej závierky SPF k 31. 12. 2003 neboli prijaté osobitné opatrenia, ktorých splnenie by bolo potrebné vyhodnotiť. 

    Účtovná závierka Slovenského pozemkového fondu ku dňu 31. 12. 2004 podľa zákona číslo 431/2002 Z. z. o účtovníctve v znení neskorších predpisov bola posúdená a overená nezávislou audítorskou spoločnosťou v mesiaci január 2005. Výsledky auditu sú zapracované do písomných materiálov, ktoré sú súčasťou účtovnej závierky k 31. 12. 2004.
    V rámci korekcie pôvodne už schváleného rozpočtu fondu na rok 2004 uznesením vlády SR číslo 726/2004 bol rozpočet schválený s bilančne vyrovnaným saldom medzi príjmami a výdavkami                       vo finančnom objeme:
389 200 000 Sk,

v skutočnosti boli ku dňu 31. 12. 2004 podľa výkazu ziskov a strát (Výsledkovka Uč.NUJ 2-01) dosiahnuté:

-	výnosy spolu v účtovnej hodnote	-		460 136 000 Sk 
-	náklady spolu v účtovnej hodnote	-		278 299 000 Sk,

s výsledkom hospodárenia, ktorý vstupuje do schvaľovacieho konania s účtovným ziskom                              vo finančnom objeme:
181 837 000 Sk.

    Rozpočtované príjmy v roku 2004 boli splnené na 166,1 % v celkovom finančnom objeme 646 313 000 Sk, čo v absolútnom vyjadrení predstavuje prekročenie v objeme 257 113 000 Sk.  
    Na tomto mimoriadne priaznivom plnení rozpočtovaných príjmov v roku 2004 sa v rozhodujúcej miere podieľajú najmä tieto skutočnosti:

-	výrazný posun v plnení splátkových kalendárov pri kúpnych zmluvách z privatizácie štátnych poľnohospodárskych podnikov
-	zvýšená platobná disciplína u nájomného za poľnohospodárske pozemky, čo sa priaznivo premietlo aj do poklesu koncoročného stavu pohľadávok fondu z nájomného za pozemky v porovnaní s rovnakým obdobím minulého roka
-	k výraznému posunu došlo u rozpočtovaných príjmov za predaj pozemkov, ktoré boli splnené až   na 302,8 % a v absolútnom vyjadrení prekročené o 145 996 000 Sk, z čoho ale až 93 875 000 Sk tvorili príjmy z predaja pozemkov s nezisteným vlastníctvom, ktoré podľa zákona číslo 180/1995            Z. z. v znení neskorších predpisov sú deponované na DEPOZITNOM FONDE na obdobie až 10 rokov a pre fond prakticky dovtedy nie sú využiteľné
-	menšiu váhu na celkovom prekročení príjmov majú neplánované príjmy z predaja akcií fondu pochádzajúce z privatizácie bývalých štátnych poľnohospodárskych podnikov, z výnosov za podielové listy fondu v Prvej penzijnej správcovskej spoločnosti (po transformácii RIF-u) a predaj nehnuteľného majetku v správe SPF po štátnych poľnohospodárskych podnikoch, ktoré sú v likvidácii.

    Pri hodnotení výdavkovej časti rozpočtu fondu za rok 2004 celkové plnenie na 78,4 % neznamená len absolútnu úsporu vo finančnom objeme 84 137 000 Sk, ale to zároveň aj potvrdzuje racionálny a kvalifikovaný prístup vedenia SPF k zabezpečeniu plynulého financovania komplexných činností vyplývajúcich pre fond z príslušných právnych predpisov.
    V investičnej oblasti sa rozpočtované výdavky splnili na 82,6 %. Medzi rozhodujúce investičné aktivity fondu v roku 2004 možno zaradiť rekonštrukciu AB SPF v Bratislave, ktorá sa plánuje ukončiť až v roku 2005. V priebehu roku 2004 boli prefinancované práce a dodávky v hodnote takmer 7 000 000 Sk, z čoho tvoria výdavky investičného charakteru takmer 2 000 000 Sk. Ďalšie investičné rekonštrukcie vykonané na vlastných administratívnych budovách fondu v Banskej Bystrici, Topoľčanoch, Dunajskej Strede a Rožňave reprezentujú len menej významné finančné objemy.
    Pri pravidelnej obmene parku služobných motorových vozidiel v uplynulom roku bolo z celkového počtu 68 osobných automobilov obmenených spolu 18 kusov v cene obstarania za takmer                  12 000 000 Sk. Vozidlá boli zabezpečované formou verejného obstarania 17 kusov typu Škoda s využitím možností plynúcich z rámcovej zmluvy Správy zariadení Úradu vlády SR a 1 vozidlo typu BMW bolo formou verejného obstarania zabezpečené nad rámec uvedenej zmluvy. Ďalej bola zabezpečená formou verejného obstarania výpočtová technika a kopírovacia technika pre potreby fondu vo finančnom objeme cca 5 500 000 Sk.
    V neinvestičnej oblasti výdavkov bol rozpočet splnený na 78,0 %, pričom pri absolútnej úspore                   78 501 000 Sk možno dosiahnuté výsledky pozitívne posudzovať.
    Hmotné výdavky vrátane odpisov z investičného majetku súvisiace predovšetkým s financovaním prevádzkových nákladov na komplexné činnosti fondu boli splnené na 62,5 % pri absolútnej úspore 24 438 000 Sk.
    Rozpočtovaná položka na osobné výdavky bola splnená na 94,5 % pri úspore takmer 7 000 000 Sk, z čoho mzdové náklady boli čerpané na 100,0 % s absolútnym objemom 83 099 000 Sk, z čoho pre vlastných zamestnancov sa vyplatilo 78 671 000 Sk s fyzickým stavom zamestnancov k 31. 12. 2004 v počte 270 osôb, čo predstavuje priemerný mesačný plat 24 281,- Sk. V priebehu uplynulého roku fond zaznamenal relatívne vysokú migráciu v stave zamestnancov, vplyvom čoho pri priemernom prepočítanom stave zamestnancov 278 osôb sa vygenerovala aj nižšia priemerná mesačná mzda na úrovni 23 582,- Sk. V porovnaní s rokom 2003 kedy fond zaznamenal priemerný prepočítaný stav zamestnancov 268 s priemernou mesačnou mzdou 21 580,- Sk, v uplynulom roku vzrástol priemerný prepočítaný stav zamestnancov indexom 103,7 a priemerná mesačná mzda na prepočítaný stav zamestnancov sa zvýšila indexom 109,3 %, čím sa fond zaraďuje medzi organizácie, ktoré dosiahli relatívne primeraný nárast priemerných mesačných platov zamestnancov v porovnaní s dosiahnutou mierou inflácie.
    V priebehu roku bolo uvoľnených z pracovného pomeru z titulu odchodu do starobného dôchodku               12 osôb, ktorým sa vyplatilo na odchodnom a odstupnom spolu 2 080 000 Sk (niektoré pracovné miesta boli zároveň aj zrušené).
    Do doplnkového dôchodkového poistenia bolo v uplynulom roku zapojených 199 zamestnancov, ktorým fond poskytol príspevok na DDP vo finančnom objeme 1 183 000 Sk. Možnosti závodného stravovania využilo celkom 246 zamestnancov, ktorým bol poskytnutý finančný príspevok zamestnávateľa v objeme takmer 310 000 Sk. Na odbornom vzdelávaní sa zúčastnilo celkom                      213 zamestnancov s finančným nákladom v objeme 644 000 Sk. Do jazykového vzdelávania sa zapojilo               9 zamestnancov s finančným príspevkom zamestnávateľa v objeme 52 000 Sk. 
    V hodnotenom období mal fond v prevádzke pre svojich zamestnancov 4 rekreačné zariadenia (Senec, Patince, Belanka, Brezovica), na údržbu ktorých sa vynaložilo spolu 756 000 Sk. Samotné pobyty zamestnancov v týchto zariadeniach sú realizované na princípoch samofinancovania účastníkov (zamestnancov s rodinnými príslušníkmi).
    Na financovanie činností súvisiacich s povinnosťami fondu podľa zákona číslo 180/1995 Z. z. a 64/1997 Z. z. v znení neskorších predpisov boli vynaložené finančné prostriedky v celkovom objeme

65 135 000 Sk
v nasledovnej špecifikácii:

-	geometrické plány				-		7 669 000 Sk
-	ortofotomapy				-	          34  724 000 Sk
-	záhradkové osady				-		2 260 000 Sk
-	priame financovanie nákladov podľa
zák .č. 180/95 Z. z. ako účastník konania	-	          20 482 000 Sk.

    Pri finančnom plnení reštitučných nárokov oprávneným osobám podľa zákona číslo 229/1991 Zb. v znení neskorších predpisov a zákona číslo 503/2003 Z. z. bolo spolu vyplatených
 
25 725 000 Sk,

pre 563 oprávnených osôb, ktoré si podľa citovaných predpisov na základe vydaných rozhodnutí orgánmi štátnej správy uplatnili plnenie svojich nárokov na Slovenskom pozemkovom fonde, ktorý má k dispozícii efektívne použiteľné finančné zdroje na plnenie obdobných povinností aj vo vyššom finančnom objeme. Limitujúcim činiteľom v uvedenej oblasti sú jedine uplatnené nároky oprávnených osôb vyplývajúce z právoplatných rozhodnutí vecne príslušných orgánov štátnej správy podľa zákona číslo 330/1991 Zb. v znení neskorších predpisov, s osobitným zreteľom na novelu premietnutú                      do zákona číslo 518/2003 Z. z. 
Stav pohľadávok fondu ku koncu hodnoteného obdobia  predstavuje celkový finančný objem

824 492 000 Sk,

čo v porovnaní s rovnakým obdobím roku 2003 je nižší indexom 92,7 % a v absolútnom vyjadrení sú nižšie o 65 199 000 Sk. 
    S prihliadnutím na ekonomické prostredie, v ktorom poľnohospodári v uplynulom roku realizovali svoje podnikateľské aktivity je žiadúce zvlášť vyzdvihnúť preukázanú platobnú disciplínu vo vzťahu k SPF, čo sa konkrétne prejavilo aj v poklese stavu pohľadávok fondu na nájomnom za pozemky oproti skutočnosti roku 2003 indexom 86,1 % (v absolútnom vyjadrení zníženie o 23 658 000 Sk). 
    Osobitnú kategóriu tvoria tzv. klasifikované pohľadávky fondu pochádzajúce podľa časového hľadiska z rokov 1993 – 2000 v celkovom finančnom objeme 

391 269 000 Sk, 

ktoré sú v zmysle platných predpisov prostredníctvom vecne príslušného organizačného útvaru fondu priebežne vymáhané, avšak len s minimálnou úspešnosťou. Rozhodujúcou mierou sa na týchto pohľadávkach podieľa privatizácia štátnych poľnohospodárskych podnikov objemom 286 200 000 Sk, t. j. 73,1 %. Účtovne sa tieto pohľadávky môžu vysporiadať len na základe právoplatných rozsudkov o výsledkoch konkurzného konania alebo o výsledku likvidačného konania dlžného subjektu. Z pohľadu možných dosahov na hospodársky výsledok fondu v aktuálnom časovom horizonte sú systematicky vytvárané efektívne finančné zdroje tak na rezervnom, ako aj na účelovom fonde SPF, čím sú zároveň vylúčené navonok oprávnené obavy o možnom negatívnom dopade na rozpočtové saldo hospodárenia fondu v aktuálnom časovom období. V uplynulom roku na základe uvedených listinných podkladov po predchádzajúcom rozhodnutí vecne kompetentných orgánov fondu, boli na ťarchu bežných nákladov fondu účtovne odpísané ako manká a škody vo finančnom objeme 3 920 000 Sk a na majetkových účtoch z privatizácie, ktoré nemajú vplyv na hospodársky výsledok fondu bolo účtovne odpísaných tzv. klasifikovaných pohľadávok vo finančnom objeme 21 660 000 Sk. 
    V hodnotenom období sa zvýšil finančný majetok fondu oproti predchádzajúcemu roku indexom 122,6 % pri absolútnom objeme 
1 463 063 000 Sk,

z čoho tvorí efektívne likvidný a použiteľný finančný majetok uložený na bankových účtoch fondu v ŠTÁTNEJ POKLADNICI a príručných pokladniach fondu finančný objem 

1 382 470 000 Sk

a rozdiel finančného majetku v celkovom vyjadrení 

80 593 000 Sk

v podobe cenných papierov (bývalé akcie RIF-u) je vložený do Prvej penzijnej správcovskej spoločnosti a. s.  a v Centrálnom depozitári  cenných papierov SR a. s. 
    Na výraznom zvýšení majetkovej podstaty fondu za hodnotené obdobie oproti predchádzajúcemu roku 2003 indexom 112,3 % sa popri už uvedenom zvýšení efektívne likvidného finančného majetku podieľa aj dosiahnutý prírastok pri účtovnom zaevidovaní pozemkov vo vlastníctve štátu, ktoré sú zverené do správy SPF podľa príslušných predpisov.
    Ku koncu hodnoteného obdobia má SPF vo svojej majetkovej evidencii zaúčtované pozemky                   vo vlastníctve štátu, ktoré spravuje podľa príslušných predpisov v úhrnnej hodnote 

4 001 815 241 Sk,
čo v technickom vyjadrení predstavuje spolu

85 756 hektárov poľnohospodárskej pôdy.
Finančné fondy SPF ku koncu hodnoteného obdobia vykazujú nasledovné hodnoty:

Spolu					-		2 081 685 000 Sk
v tom:
-	rezervný fond			-		   299 160 000 Sk
-	depozitný fond (pozemky NV)	-		   257 586 000 Sk
-	fond reprodukcie IM			-		   149 716 000 Sk
-	účelový fond (privatizácia)		-		1 375 223 000 Sk.

    Záverom k zhodnoteniu účtovnej závierky fondu a dosiahnutého výsledku hospodárenia za rok 2004 možno konštatovať, že tieto jednoznačne potvrdzujú systémový a kvalifikovaný prístup vedenia fondu, vrátane jeho orgánov k maximálne hospodárnemu a efektívnemu spravovaniu zvereného majetku, ktorý podľa príslušných predpisov upravujúcich postavenie a činnosť Slovenského pozemkového fondu je súčasťou verejného rozpočtu Slovenskej republiky.

II.   ROZDELENIE VÝSLEDKU HOSPODÁRENIA SPF ZA ROK 2004  

    Podľa výkazu ziskov a strát (Výsledovka Uč.NUJ 2-01) ku dňu 31. 12. 2004, ktorý bol preskúmaný a overený nezávislou audítorskou spoločnosťou Slovenský pozemkový fond vo svojom hospodárení               za rok 2004 dosiahol kladný hospodársky výsledok – účtovný zisk vo finančnom objeme:

181 837 000 Sk,

ktorý podľa zákonov číslo 523/2004 Z. z. v znení neskorších predpisov, 330/1991 Zb. v znení neskorších predpisov a ŠTATÚTU SPF vstupuje do schvaľovacieho konania na základe výsledkov predbežného rokovania medzi zástupcami MF SR, MP SR a SPF zo dňa 25. 01. 2005 a uznesenia Správnej rady SPF zo dňa 21. 10. 2004. 
    Vychádzajúc z príslušných predpisov a interných smerníc upravujúcich postavenie a činnosť Slovenského pozemkového fondu a dohodnutého postupu na rozporovom konaní dňa 12. 07. 2005 medzi zástupcami ministerstva financií (p. Tvaroška) a ministerstva pôdohospodárstva (minister Simon) sa predkladá nasledovný 
návrh 
na schválenie rozdelenia výsledku hospodárenia fondu za rok 2004: 

    V súlade s príslušnými ustanoveniami zákona číslo 330/1991 Zb. v znení neskorších predpisov dosiahnutý hospodársky výsledok vo finančnom objeme

181 837 000 Sk

sa účtovne prevedie do rezervného fondu SPF.

    Týmto postupom sa vytvárajú reálne predpoklady pre kompenzáciu efektívneho úbytku zdrojov na rezervnom fonde SPF v roku 2005 vplyvom výkupu pozemkov do vlastníctva štátu podľa uznesenia vlády SR číslo 305 z 20. apríla 2005 (KIA Žilina).
    Uvedeným prídelom sa zdroje rezervného fondu významnou mierou stabilizujú, čím sa posilní aj ekonomická stabilita fondu zabezpečujúca plynulé financovanie komplexných činností fondu vyplývajúcich z príslušných právnych predpisov aj v takých prípadoch, kedy novelizácia konkrétnych právnych predpisov v priebehu rozpočtového obdobia zakladá pre fond nové finančné povinnosti. Ostatným príkladom je aj zákon číslo 725/2004 Z. z. o podmienkach prevádzky vozidiel v premávke na pozemných komunikáciách a o zmene a doplnení niektorých zákonov, ktorými bol zároveň novelizovaný aj zákon číslo 145/1995 Z. z. o správnych poplatkoch s priamym finančným dosahom aj na SPF alebo zákon číslo 217/2004 Z. z. o lesnom reprodukčnom materiáli a o zmene niektorých zákonov, ktorým mimo iného bol zase novelizovaný zákon číslo 503/2003 Z. z. o navrátení vlastníctva k pozemkom opäť s priamym finančným dosahom na SPF.
    Medzi rozhodujúce predpisy upravujúce finančné hospodárenie fondu možno zaradiť najmä:

-	zákon číslo 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov
-	zákon číslo 330/1991 Zb. o pozemkových úpravách, usporiadaní pozemkového vlastníctva, pozemkovom fonde a pozemkových spoločenstvách v znení neskorších predpisov
-	zákon číslo 145/1995 Z. z. o správnych poplatkoch v znení neskorších predpisov
-	zákon číslo 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov
-	zákon číslo 503/2003 Z. z. o navrátení vlastníctva k pozemkom a o zmene a doplnení zák. NR SR č.180/1995 Z. z... v znení neskorších predpisov
-	zákon číslo 504/2003 Z. z. o nájme poľnohospodárskych pozemkov,... v znení neskorších predpisov
-	zákon číslo 64/1997 Z. z. o užívaní pozemkov v zriadených záhradkových osadách v znení neskorších predpisov
-	zákon číslo 552/2003 Z. z. o výkone práce vo verejnom záujme v znení neskorších predpisov
-	zákon číslo 553/2003 Z. z. o odmeňovaní zamestnancov pri výkone práce vo verejnom záujme 
-	zákon číslo 523/2004 Z. z. o rozpočtových pravidlách verejnej správy
-	zákon číslo 595/2003 Z. z. o dani z príjmov v znení neskorších predpisov 
-	zákon číslo 582/2004 Z. z. o miestnych daniach a miestnom poplatku za komunálne odpady 
-	zákon číslo 283/2002 Z. z. o cestovných náhradách v znení neskorších predpisov
-	zákon číslo 431/2002 Z. z. o účtovníctve v znení neskorších predpisov
-	ako aj ďalšie predpisy upravujúce financovanie činností fondu.

    Záverom treba uviesť, že schválenie účtovnej závierky Slovenského pozemkového fondu                        k 31. 12. 2004, navrhované rozdelenie výsledku hospodárenia za rok 2004 nemá finančný dosah na štátny rozpočet, ani ekonomický dosah na obyvateľov, hospodárenie podnikateľskej sféry a iných právnických osôb a nevykazuje ani environmentálny vplyv na životné prostredie a rovnako nemá vplyv ani na zamestnanosť.